Alida Vos blog: 'Troue, Terios en treurige weer'
JY LEES NOU Alida Vos blog: 'Troue, Terios en treurige weer'
Vrydag ná werk val ons in die pad met ’n Daihatsu Terios see toe. Daar’s sewe sitplekke, maar dis net twee van ons oor Sir Lowryspas tot in Hermanus.
Toe die sluise van die hemel laatoggend oopmaak, klouter ses van ons in die Terios. Albert en Christine Eksteen is lank en lenig en sit heel agter. Dis glad nie ongerieflik nie, is hul gevolgtrekking. Ons ry na The Wine Village waar die wynkenners in die geselskap behoorlik die wyne bekyk soos ek boeke in ’n biblioteek benader. Ons koop op pad 3 sakke hout en pas dit tussen die middelste passasiers in.
Dis duidelik, as daar ses passasiers sit, is daar nie baie plek vir bagasie nie. Maar die Terios gedra hom goed op die nat pad. Die motor hanteer maklik, uitsig is goed en jy kan met min gesukkel in- en uitklim na die heel agterste sitplekke. Op die N2 het ons heelwat padgeraas gehoor, maar teen 50 km per uur deur Hermanus kom jy niks hiervan agter nie. Die ruitveërs en ontwasemers werk heeltyd voluit, want dit reën sonder ophou.
Die strand het ons danksy die onminlike weer glad nie gesien nie, maar dit was ook lekker om vanaf die warmte van ’n sitkamer na die nimmereindigende branders te staar. Dis soos ’n visservrou op ’n keer vir my gesê het: “Die branders mesmeraais ’n mens en maak jou kalm.”
Vir nog inligting oor Hermanus besoek www.hermanussouthafrica.co.za en vir Savannah Café www.savannahcafe.co.za.